Átjánda Íslandsmótið í hrútaþukli verður haldið í Sauðfjársetrinu í Sævangi á Ströndum um helgina. Skipuleggjandi segir að allir geta tekið þátt í mótinu hvort sem þeir hafa séð kind eða ekki.
Heimsfaraldurinn olli því að síðast var keppt í hrútaþukli árið 2019. Þá sigraði Jón Þór Guðmundsson á Galtarholti í Hvalfjarðarsveit sem hefur því haldið titlinum Íslandsmeistari í hrútadómum í þrjú ár. Það gæti breyst á sunnudaginn þegar keppt verður á ný. Matthías Sævar Lýðsson er einn þeirra sem koma að skipulagningu.
Þetta er keppni, ekki hrútanna, heldur fólksins sem tekur þátt. Það er keppt í tveimur flokkum. Flokknum, vönu, það eru þeir sem vanir að stiga þennan dómstiga sem er notaður í sauðfjárræktinni. Svo er flokkur hinna óvönu og í þeim flokki geta í raun allir tekið þátt, hvort sem þeir hafa nokkurn tímann séð kind eða ekki.
-Matthías, hver er galdurinn við að þukla hrút?-
Það fyrsta sem maður gerir það er að gá hvort pungurinn er í lagi. Ef hann er rétt skapaður geturðu haldið áfram en ef hann er það ekki þá þarf ekki að skoða frekar.
-En hrútarnir sjálfir, hvað finnst þeim um að verið sé að þukla á þeim og taka stöðuna?-
Það er nú afskaplega misjafnt. Flestum hrútum þykir afskaplega gott að láta þukla á sér en það fer svolítið eftir því hver heldur í það.

Öllum er velkomið að taka þátt í átjánda Íslandsmótinu í hrútaþukli, sem haldið verður í Sauðfjársetrinu í Sævangi á Ströndum um helgina. Keppt verður í flokki þeirra vönu og óvönu. 